Paaie: 2 dood aan Wes-Rand | Netwerk24
Deur Andrea Küsel 01 Januarie 2018 21:37
Twee mense is op Nuwejaarsdag aan die Wes-Rand dood in ’n motorongeluk in Hillshaven, Westonaria.
Nog twee mense is in dié ongeluk beseer toe die motor waarin hulle was, gerol het, sê Werner Vermaak, woordvoerder van die nooddiens ER24.
Die wrak van die motor waarin twee mense Maandag in Westonaria aan die Wes-Rand dood is. Twee ander insittendes is beseer. Foto: Verskaf
“Paramedici van ER24 en die plaaslike nooddienste het kort voor 17:00 aangekom by die voertuig in ’n oop stuk veld.”
Volgens Vermaak het die motor verskeie kere gerol.
“Al die mense is uit die voertuig geslinger. ’n Man en ’n vrou het noodlottige beserings opgedoen. Twee ander mans het matige tot ernstige beserings opgedoen.”
Die omstandighede rondom die ongeluk sal deur plaaslike owerhede ondersoek word.
Intussen is ’n 21-jarige man in ’n ernstige toestand nadat hy Maandag byna verdrink het by ’n woonwapark in Vanderbijlpark.
Vermaak sê toe paramedici op die toneel opdaag, was ’n man besig om die 21-jarige te help.
“Hy was in ’n ernstige toestand. Volgens bystanders is dit nie duidelik hoe lank die man onder water was nie.”
Die man is na die Sebokeng-hospitaal gebring.
Meer oor: Er24-Nooddienste | Wes-Rand | Ongeluk | Sterfgevalle
Motorfietsryer sterf op Oujaar in Despatch
Ongelukke vroeg op Nuwejaarsdag eis talle lewens